SKRIFTLIG FORESPØRGSEL P-2182/99

af Jorge Moreira Da Silva (PPE-DE) til Kommissionen

(19. november 1999)

Om: CO2-emissioner i Portugal

På konferencen om klimaændringer, som afholdtes i Kyoto i 1997, forhandlede Portugal sig på grund af landets økonomiske vanskeligheder sig til retten til at forhøje sine CO2-emissioner med 40 % frem til år 2012 i forhold til 1990.

Mens flertallet af EU-landene samtykkede i at begrænse deres emissioner af drivhusgasser, blev Portugal derimod det eneste land i EU, der havde ret til at yderligere at forhøje sine drivhusgasemissioner.

I mellemtiden er der i sidste uge blevet offentliggjort en udtømmende undersøgelse af hovedkilderne til drivhusgasemissioner, som er foretaget af Gruppen for Analyse af Miljøsystemer ved Universidade Nova i Lissabon.

Af konklusionerne af denne undersøgelse fremgår det, at Portugal allerede har forhøjet sine CO2-emissioner med 34 % i forhold til 1990, og undersøgelsen forudser, at Portugal i 2010 vil udsende 62 % mere CO2 end i 1990, hvilket er langt over den allerede generøse tilladelse til en forøgelse på 40 % (frem til 2012).

På baggrund af denne situations alvorlige karakter bedes Kommissionen omgående besvare følgende:

1. Hvor ligger værdierne ifølge de seneste oplysninger, som Kommissionen råder over vedrørende drivhusgasemissioner?

2. Hvilke konkrete foranstaltninger har den portugisiske regering planlagt for at kontrollere og begrænse drivhusgasemissionerne?

3. Er der andre lande bortset fra Portugal, som udviser en så stor afvigelse med hensyn til niveau for CO2-emissioner mellem de grænseværdier, der blev fastlagt i Kyoto og de værdier, der kan forventes for år 2012?

4. Hvad agter Kommissionen at foretage sig for at undgå en situation, hvor EU-landene generelt overskrider de grænseværdier for emissioner, der blev fastsat på Kyoto-konferencen?

Svar afgivet på Kommissionens vegne af Margot Wallström

(20. december 1999)

Den 16. juni 1998 nåede Rådet til enighed om medlemsstaternes bidrag for at opnå en reduktion på 8 %, som Fællesskabet havde forpligtet sig til i henhold til artikel 4 i Kyoto-protokollen. Ifølge denne overenskomst den såkaldte byrdefordeling skal flertallet af medlemsstaterne nedbringe deres emissioner til under 1990-niveauerne i den perioden, hvor forpligtelsen gælder, nemlig fra 2008 til 2012. Fem lande, deriblandt Portugal, har fået tilladelse til emissionsniveauer over 1990-basisårets. Dog er forøgelsen af disse emissioner begrænset, og i Portugals tilfælde er den 27 % (for de seks gasser i Kyoto-protokollen). Denne byrdefordelingsaftale blev indgået i betragtning af den vidt forskellige sociale og økonomiske udvikling i medlemsstaterne.

Den undersøgelse, det ærede medlem omtaler, er ikke blevet stillet til Kommissionens rådighed og kan derfor heller ikke kommenteres af denne.

Overvågningen af emissionsniveauer i medlemsstaterne er omfattet af Rådets afgørelse 93/389/EØF af 24. juni 1993 om en overvågningsmekanisme for CO2- og andre drivhusgasemissioner i Fællesskabet(1), der for nylig blev ændret ved afgørelse 1999/296/EØF(2). I henhold til denne afgørelse skal medlemsstaterne forelægge årlige oversigter og give oplysninger om deres nationale programmer for bekæmpelse af klimaændringer. På grundlag af disse oplysninger vil Kommissionen årligt rapportere til Rådet og Parlamentet om situationen og fremskridt.

Den seneste oversigt over drivhusgasser modtaget af Kommissionen fra Portugal var i 1997 og dækkede årene 1990 til 1994. Tal i denne fortegnelse viser en stigning på 7,9 % i carbondioxid-emissioner (CO2) i 1994 sammenlignet med 1990 og en stigning på 6 %, når de 3 væsentligste gasser lægges sammen til CO2-ækvivalenter (herunder methan og nitrogenoxid i betragtning af deres respektive potentiale for global opvarmning). Desværre har Portugal endnu ikke fremsendt data for de seneste år. Samme problem gælder for nogle andre medlemsstater. Desuden peger observerede data for Fællesskabet som helhed såvel som for de fleste medlemsstaterne på, at CO2-emissioner har været stigende siden 1994. I øjeblikket ligger CO2-emissionerne i Fællesskabet på 1990-niveauerne efter at være faldet mellem 1990 og 1994.

De politikker og foranstaltninger, som den portugisiske regering har iværksat for at bekæmpe klimaændringer, er anført i Portugals anden rapport, der blev forelagt i 1997 på konferencen for parterne i rammekonventionen om klimaændringer (FCCC) (kan konsulteres på De Forenede Nationers (UN) FCCC websted).

Kommissionen forventer i de kommende måneder at modtage ajourførte oplysninger fra medlemsstaterne om de nationale programmer, der er opstillet i medfør af den ovennævnte overvågningsmekanisme, såvel som nationale optegnelsesdata for 1997 og 1998. Kommissionen vil til efteråret aflægge rapport for Parlamentet og Rådet om resultaterne af dens evaluering af, om Fællesskabet og dets medlemsstaterne er på rette kurs for at imødekomme deres forpligtelser i henhold til UNFCC-konventionen i betragtning af kravene i Kyoto-protokollen.

I tråd med Rådets konklusioner af 12. oktober 1999 har Kommissionen ligeledes til hensigt at udbygge og fremskynde bestræbelserne på at udvikle og gennemføre fælles og koordinerede politikker og foranstaltninger, der kan fremme og effektivt bidrage til at imødekomme Kyoto-protokollen.

(1) EFT L 167 af 9.7.1993.

(2) EFT L 117 af 5.5.1999.